Source: https://baschet.ro/liga-nationala-de-baschet-feminin/stiri/finala-lnbf-are-din-nou-nevoie-de-joc-decisiv-dupa-patru-ani
Timestamp: 2019-09-18 03:52:11+00:00

Document:
Finala LNBF are din nou nevoie de joc decisiv după patru ani - Baschet.ro powered by TotalBaschet
ACS Sepsi SIC Sfântu Gheorghe și CSM Satu Mare sunt la egalitate, 2-2, în finala ligii Naționale de Baschet Feminin, ediția 2018-2019. Alb-verzile au condus cu 2-0 după ce au câștigat cele două meciuri de la Sepsi Arena, iar sătmărencele au reușit să ducă lupta pentru titlu în jocul decisiv după ce s-au impus acasă în jocurile 3 și 4. Ultima dată când finala LNBF a avut nevoie de meciul 5 a fost în ediția 2014-2015, când CSM Târgoviște revenea de la 0-2 și câștiga titlul la Sfântu Gheorghe.
În sezonul 2014-2015 a fost ultima dată când câștigătoarea titlului la feminin s-a decis după 5 jocuri. Actuala echipă din Sfântu Gheorghe, ACS Sepsi SIC (care există din sezonul 2012-2013), disputa atunci prima sa finală de campionat. Alb-verzile aveau avantajul terenului propriu în ultimul act după ce au terminat pe prima poziție sezonul regulat, în fața celor de la CSM Târgoviște. Covăsnencele câștigau în acel sezon ambele dueluri din sezonul regulat cu dâmbovițencele, la 11 și 22 de puncte.
ACS Sepsi SIC câștiga primul meci din finală cu 66-65 după ce avea un avans maxim de 10 puncte, în timp ce dâmbovițencele au condus la 5. Annemarie Godri Părău, singura jucătoare rămasă de atunci în lotul alb-verzilor, contribuia cu 16 puncte și 6 recuperări pentru gazde, care îl aveau tot pe Zoran Mikes pe bancă. În lotul lui CSM Târgoviște se aflau Andrea Olah (Orosz) și Andreea Huțanu, care în acest sezon evoluează pentru CSM Satu Mare.
Jocul doi a fost condus de covăsnence, care au avut un avans maxim de 15 puncte și s-au impus cu 68-63, pentru 2-0 la general. ACS Sepsi SIC a avut șansa să închidă finala pe terenul adversarelor, după ce au condus la 12 lungimi, dar CSM Târgoviște a rămas în lupta pentru titlu după 79-77 la finalul unui meci în care au fost două reprize de prelungiri. Alb-verzile au condus și în meciul 4 de la Târgoviște, la 10 puncte în prima repriză, dar dâmbovițencele au egalat finala la 2 după 68-56.
Câștigătoarea titlului din 2015 s-a decis în 19 aprilie, la Sala Kati Szabo din Sfântu Gheorghe. Au fost atunci 8 schimbări de lider și 3 egalități și cea mai mare diferență a fost de 13 puncte în favoarea oaspetelor. Sepsi a trecut la conducere la jumătatea sfertului patru, dar CSM Târgoviște a plecat cu trofeul acasă după ce s-a impus cu 72-65. ACS Sepsi SIC Sfântu Gheorghe avea să câștige primul titlu în sezonul următor (2015-2016), după o finală încheiată în minimum de partide cu CSU Alba Iulia, iar în 2017 și 2018 câștiga campionatul cu 3-1 în ultimul act, contra celor de la Universitatea Cluj și CSM Satu Mare.
La precedentele finale care au necesitat decisiv, jocurile 1și 2, respectiv 3 și 4 s-au disputat în zile consecutive, în timp ce în acest an a fost zi de pauză între ele. De menționat și că în acest an s-a trecut la sistemul 3 din 5 jocuri și în primele două tururi de play-off, spre deosebire de anii precedenți când doar finala se juca astfel.
Din 2000 încoace au mai fost altre trei finale încheiate cu 3-2. Univ Goldiș ICIM Arad și CSM Târgoviște (la care juca Andreea Huțanu) disputau în 2013 cinci partide pentru a decide campioana. Dâmbovițencele porneau cu avantajul terenului propriu. Arădencele au câștigat atunci jocurile 1 și 3 (59-54 și 67-58), iar CSM Târgoviște a egalat la 1 și la 2 (după 79-78 și 76-73). Meciul decisiv s-a disputat la Târgoviște și gazdele au pornit ca din pușcă, cu 18-0. Galben-albastrele au revenit și au câștigat titlul după ce s-au impus cu 85-82 în ultima partidă.
Precedenta finală care a necesitat meci decisiv a fost cea din sezonul 2007-2008, când s-au întâlnit BC ICIM Arad și BC LMK Sfântu Gheorghe. Arădencele câștigau primele două partide acasă (69-67 după prelungiri și 63-57), iar LMK restabilea egalitatea cu două victorii acasă (62-47 și 69-54). Meciul decisiv s-a disputat pe terenul arădencelor, care s-au impus cu 68-43 și au câștigat finala cu 3-2 după ce au condus cu 2-0 și au fost egalate. Ildiko Nagy și Alexandra Uiuiu își treceau atunci în palmares titlul cu galben-albastrele. Cele două fac parte din loturile finalistelor din acest an, Nagy la Sepsi și Uiuiu la Satu Mare.
Prima finală din întrecerea feminină care a avut nevoie de joc decisiv în acest mileniu a fost cea din 2003, dintre Livas Târgoviște și Universitatea Cluj. Formația din Târgoviște s-a impus în primul meci (92-70 acasă), după care clujencele au obținut două victorii pe propriul teren (68-61 și 80-72). Ultimul act a revenit pe terenul celor de la Livas pentru meciul 4, iar gazdele s-au impus cu 80-60 și au dus finala în decisiv. Dâmbovițencele au câștigat titlul acasă după 100-76 în jocul 5.
Revenind la finala LNBF din acest an, ACS Sepsi SIC Sfântu Gheorghe joacă pentru a doua oară meci decisiv în ultimul act după cel din 2015. Pentru alb-verzi este a 5-a finală consecutivă. CSM Satu Mare (în prima ligă din 2008) se află pentru a 4-a oară în finală și este pentru prima dată când a obținut două victorii și a revenit de la 0-2. În precedentele finale pe care le-a disputat a pierdut de două ori cu 1-3 și o dată cu 0-3.
ACS Sepsi SIC Sfântu Gheorghe caută al 4-lea titlu la rând, în timp ce CSM Satu Mare speră la primul titlu după ce a revenit de la 0-2. Alb-roșiile nu au până acum victorie pe terenul formației din Covasna. Campioana României din 2019 se decide marți la Sepsi Arena, de la ora 19:00.
suporter84 :
HAI CSM SATU MARE
cu 3 luni în urmă (20.05.2019) Raspunde

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM